Хафез
Фередже. Лице вълшебно…

Превод от персийски (фарси): Йордан Милев, 1969

chitanka.info

Фередже. Лице вълшебно. Стройно тяло на мермер.

Хубаво е да отметнеш този свян на лицемер,

тази клетка да разбия — тя не е била за мен.

В рая тихо ли замина, ще получиш ти хабер.

За какво съм тук и вчера бях ли някъде? Защо?

Не отвръща никой. Жалко, че светът край мен е чер.

Как да литна като птица из небето, по света?

В гробищата ме зазида бавно някакъв дюлгер.

Ако мойта кръв е пълна с мириса на любовта,

нищо чудно — двама с нея сме били на розобер.

В Харабат какво да правя, щом попадна моя дом

в ангелите? И прилича — на затворнишки килер.

Свойта златна риза гневно ще разнищя и недей

да се вглеждаш: много мъка има в нейния размер.

На Хафез вземи дела му, че във оня кратък миг

слънцето ще разпилее моя блед и слаб фенер.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.